google/wiki40b huggingface dataset:
Πανελλήνιο Πρωτάθλημα Παίδων Καλαθοσφαίρισης 1980-1981

Τοπικά πρωταθλήματα

Προηγήθηκαν τα τοπικά και περιφερειακά πρωταθλήματα, από τα οποία προήλθαν οι δύο φιναλίστ του πανελληνίου πρωταθλήματος.

Βόρεια Ελλάδα

Πρωταθλητής Θεσσαλονίκης αναδείχθηκε ο  Άρης Θεσσαλονίκης, ο οποίος προκρίθηκε για την τελική φάση του πρωταθλήματος Βόρειας Ελλάδας που διεξήχθη στο Βόλο από 4 ως 6 Σεπτεμβρίου 1981. Τον τίτλο του πρωταθλητή Β. Ελλάδος κατέκτησε ο Άρης Θεσσαλονίκης και προκρίθηκε στον τελικό του Πανελληνίου πρωταθλήματος που έγινε στις 13 Σεπτεμβρίου στη Λάρισα.
Ντιάνα Αμπγκάρ

Ζωή

Η Ντιάνα Αναχίτ Αμπγκάρ, της οποίας το βαφτιστικό όνομα ήταν Γκαγιάν, γεννήθηκε στο Ρανγκούν, της Βρετανικής Μπούρμα (σημερινό Γιανγκόν, Μιανμάρ) στις 12 Οκτωβρίου 1859. Ο πατέρας της ήταν Ινδο-Αρμένιος που μετανάστευσε στη Νοτιοανατολική Ασία από τη Νέα Τζούλφα του Ιράν. Η μητέρα της, η Αβέτ καταγόταν από την οικογένεια Τατέος Αβέτουμ στην πόλη Σιράζ του Ιράν. Η Ντιάνα ήταν η νεότερη από τα επτά παιδιά της οικογένειάς της. Η Αμπγκάρ μεγάλωσε στην Καλκούτα και έλαβε μόρφωση σε τοπικό εκκλησιαστικό σχολείο. Η Ντιάνα Αμπγκάρ μιλούσε άπταιστα Αγγλικά, Αρμένικα και Ινδικά (Χιντουστάνι). Νυμφεύθηκε τον Απκάρ Μάικλ Απκάρ, απόγονο του οίκου των Αμπγκάρ της Νέας Τζούλφα, εκεί όπου είχε μεταναστεύσει και ο πατέρας της. Η οικογένεια Αμπγκάρ έγιναν επιτυχημένοι έμποροι στη Νοτιοανατολική Ασία. Ήταν ιδιαίτερα επιτυχημένοι στο στις εισαγωγές – εξαγωγές ρητινούχων και φυσικών βερνικιών.
Το 1891, η Ντιάνα και ο σύζυγός της μετακόμισαν στην Ιαπωνία για να επεκτείνουν την οικογενειακή επιχείρηση. Τελικά απέκτησαν πέντε παιδιά από τα οποία τα 3 επέζησαν και μεγάλωσαν. Στην ηλικία των 67 ετών, η Αμπγκάρ αντιμετώπιζε αρκετά προβλήματα υγείας, με φτωχή όραση, βαρηκοΐα και αρθρίτιδα. Η επιβαρυμένη κατάσταση της υγείας της οδήγησε και στο θάνατό της το πρωί της 8ης Ιουλίου 1937 στη Γιοκοχάμα. Ενταφιάστηκε στο κοιμητήριο αλλοδαπών δίπλα στο σύζυγό της και η Κοινωνία της Αρμενο-Ιαπωνικής φιλίας με έδρα το Τόκιο, φροντίζει τον τάφο της.

Διπλωματική καριέρα

Όταν η Δημοκρατίας της Αρμενίας κήρυξε την ανεξαρτησία της στις 28 Μαίου 1918, κανένα κράτος διεθνώς δεν την αναγνώρισε. Παρόλα αυτά το 1920, μέσω των προσπαθειών της Αμπγκάρ, η Ιαπωνία έγινε ένα από τα πρώτα έθνη που αναγνώρισαν την ανεξαρτησία της νέας δημοκρατίας. Από σεβασμό για τις προσπάθειές της, ο Χάμο Οχαντζανιάν, που ήταν τότε Υπουργός Εξωτερικών της νεοσύστατης Δημοκρατίας, έχρισε την Ντιάνα Αμπγκάρ τιμητικά σύμβουλο επί Ιαπωνίας. Αυτό το γεγονός την κατέστησε την πρώτη Αρμένισσα διπλωμάτη και πιθανότατα την πρώτη γυναίκα που τέθηκε σε διπλωματικό πόστο κατά τη διάρκεια του 20ου αιώνα. Όμως, μετά την ενσωμάτωση της Αρμενίας στη Σοβιετική Ένωση το 1920, η τοποθέτησή της έλαβε τέλος.

Έργα

Μόλις ο γιος της ανέλαβε την οικογενειακή επιχείρηση στην Ιαπωνία, η Αμπγκάρ απέκτησε περισσότερο χρόνο για να συγκεντρωθεί στο ανθρωπιστικό, συγγραφικό και διπλωματικό της έργο. Άρχισε να συνεργάζεται με αρκετές εφημερίδες όπως ο Τζαπάν Αντβερτάιζερ, Η Άπω Ανατολή, Η Τζαπάν Γκαζέτ και Η Αρμενία (γνωστή αργότερα ως Νέα Αρμενία). Μεγάλο μέρος της συγγραφικής της παραγωγής εστιάζεται στους καταπιεσμένους και τις συνθήκες που βιώνουν. Έγραψε για τα Αρμένικα δεινά στην Οθωμανική Αυτοκρατορία, προκειμένου να εγείρει διεθνώς συνειδητότητα και ενδιαφέρον για το ζήτημα. Ως το 1920 είχε ήδη γράψει περισσότερα από εννέα βιβλία με θέμα την Γενοκτονία των Αρμενίων. Έγραψε επίσης αρκετά άρθρα σχετικά με τις διεθνείς σχέσεις και την επίδραση του ιμπεριαλισμού στις διεθνείς σχέσεις και την ειρήνη.
Τρίγκλαβ (μυθολογία)

Ο Τρίγκλαβ (Triglav, Trihlav, Trzygłów, Триглав) είναι στη σλαβική μυθολογία ένας θεός ή σύμπλεγμα θεοτήτων, αντίστοιχος με τα μοτίβα Αγίας Τριάδας του Χριστιανισμού και Τριμούρτι στον Ινδουισμό.

Μέλη

Ο Τρίγκλαβ είναι η ένωση τριών θεών, τα μέλη της οποίας ποικίλουν ανά περιοχή και χρονική περίοδο. Αρχικά αποτελούνταν από τον Σβαρόγ, τον Περούν και τον Νταζβόγ, ο οποίος αργότερα αντικαταστάθηκε από τον Σβάντεβιτ ή τον Βέλες. Συνήθως περιγράφεται ως μια μείξη των άνωθεν θεοτήτων ή ως απόγονός τους.
Σύμφωνα με ένα μύθο, ο Τρίγκλαβ καλύπτεται από ένα πέπλο, τόσο ιερός και απρόσιτος που δεν μπορεί να διακρίνει τις κακίες των ανθρώπων και δεν εμφανίζεται ποτέ σε θνητούς.

Απεικονίσεις

Ο Τρίγκλαβ απεικονίζεται ως άνδρας με τρία κεφάλια και και χρυσές λωρίδες να καλύπτουν τα μάτια του, ενώ πολλές φορές τα κεφάλια του είναι ζωόμορφα.
Κοντά στο Στσέτσιν της Πολωνίας υπήρχαν ναοί αφιερωμένοι σε αυτόν, οι οποίοι όμως καταστράφηκαν ολοσχερώς κατά την περίοδο της εξάπλωσης του χριστιανισμού από τον επίσκοπο Όθωνα της Βαμβέργης:
Erant autem in civitate Stetinensi continae quatuor, sed una ex his, quae principalis erat, mirabili cultu et artificio constructa fuit, interius et ex-terius sculpturas habens, de parietibus prominentes irnagines hominum et volucrum et bestiarum, tam proprie suis habitutlinibus expressas, ut spirare pu-tares ac vivere ... Erat autem ibi simulacrum triceps, quod in uno corpore tria capita habens Triglaus vocabatur; quod solum accipiena, ipsa capitella sibi cohaerentia, corpore commnmto, secum inde quasi pro tropheo asportavit, et postea Romam pro argumento conversionis illoruin transmisit ...
Τα τρία κεφάλια του Τρίγκλαβ συμβολίζουν τη γη, τον ουρανό και τον Κάτω Κόσμο. Τα μάτια του λέγεται ότι είναι καλυμμένα για να μη βλέπει τις αμαρτίες των ανθρώπων, καθώς και επειδή κατέχουν μεγάλη δύναμη.

Ονομασία

Ο αστεροειδής 2522 Τρίγκλαβ έχει ονομαστεί προς τιμήν αυτής της θεότητας.
Επίσης, το όρος Τρίγκλαβ στη Σλοβενία πιστεύεται ότι ονομάστηκε από αυτόν.
Πάνος Φειδάκης

Βιογραφία

Γεννήθηκε στο Αίγιο. Σπούδασε στην Ανωτάτη Σχολή Καλών Τεχνών από το 1976 μέχρι το 1981 με δασκάλους τους: Δημήτρη Μυταρά, Γιάννη Μόραλη και Γιώργο Μαυροΐδη. Αρχικά ξεκίνησε με μια περιορισμένη κλίμακα γαιωδών χρωμάτων και ενδιάμεσων γκρίζων τόνων, φιλοτεχνώντας πίνακες μεγάλης ευαισθησίας και λιτότητας, στους οποίους κυρίαρχο ρόλο παίζει η ένταση της γραφής. Το 1995 πλούτισε την παλέτα του με ζωηρές αποχρώσεις του κόκκινου και του πράσινου ενώ δημιούργησε και μεγάλων διαστάσεων συνθέσεις. Όμως η πίστη του στην απαλότητα της ζωγραφικής τεχνικής και στην αναγκαία αμεσότητα της εκφραστικής προσπάθειας δεν άλλαξε. Οι πίνακές του στοχεύουν στην πειθαρχία του φωτός και του χώρου μέσα από τις καθαρά χρωματικές σχέσεις. Στον κατάλογο των πινάκων του, την 1η θέση κατέχουν οι προσωπογραφίες, τη 2η τα τοπία και την 3η όλοι οι άλλοι. Ο Φειδάκης παρουσίασε τους πίνακες που φιλοτέχνησε σε πολλές εκθέσεις τόσο στην Ελλάδα όσο και στο εξωτερικό.
Πέθανε στην Ανάβυσσο Αττικής στις 7 Μαΐου του 2003. Η κηδεία του έγινε στο νεκροταφείο της Βούλας το απόγευμα της Δευτέρας 12 Μαΐου 2003. Ήταν παντρεμένος από το 1982 με τη γλύπτρια Νατάσσα Ηλιοπούλου και είχαν τρία παιδιά.
Η διεκδίκηση των δικαιωμάτων της γυναίκας

Σύνοψη

Η συγγραφέας είναι τις άποψης ότι οι γυναίκες πρέπει να έχουν την κατάλληλη κατάρτιση και μια θέση στις κοινωνίες, υποστηρίζοντας ότι οι γυναίκες είναι απαραίτητες για τα έθνη, λόγω της συνεισφοράς τους στην εκπαίδευση των παιδιών και για την τακτική και συνεχή στήριξη που προσφέρουν στους συζύγους τους, πέραν και πάνω του συζυγικού τους καθήκον. 
Αντί να θεωρούμε τις γυναίκες σαν αντικείμενα εξωραϊσμού για την κοινωνία μέσω της ανδρικής ιδιοκτησίας και κτήσης ή προϊόντα ανταλλαγής και κτήσης μέσω του γάμου, η Γουόλστονκραφτ έχει την θέση ότι οι γυναίκες είναι ανθρώπινα όντα που δικαιούνται τα ίδια θεμελιώδη δικαιώματα με τους άνδρες.
Μενέλαος Αλεξανδράκης

Βιογραφία

Γεννήθηκε στην Αθήνα το 1915. Έκανε σπουδές Νομικών και Πολιτικών Επιστημών στο Πανεπιστήμιο των Αθηνών με ειδίκευση στο Διεθνές Δίκαιο. Εκτός από τη Λευκωσία και την Ουάσινγκτον, υπέγραψε ως πρεσβευτής στο Σαν Φρανσίσκο, στην Αλεξάνδρεια και στη Βιέννη. Από το 1964 ως το 1970 υπηρέτησε ως πρεσβευτής στη Λευκωσία. Από το 1974 ως το 1979 ήταν πρεσβευτής στις ΗΠΑ.
Απεβίωσε στις 30 Δεκεμβρίου 2001. Ήταν παντρεμένος, με 2 γιους.
Κάτω Πολεμίδια

Τοποθεσία

Τα Κάτω Πολεμίδια συνορεύουν στα ανατολικά με τα Πάνω Πολεμίδια και τον Δήμο Λεμεσού, στα νότια με τον Δήμο Λεμεσού, στα νοτιοδυτικά με το Τσερκέζ Τσιφλίκ, στα δυτικά με τον Ύψωνα και στα βορειοανατολικά με την Παλώδια.

Ονομασία

Η ονομασία του χωριού, όπως και η ονομασία των Πάνω Πολεμιδιών, οφείλεται στο φυλλοβόλο δένδρο πολεμιδκιά (μεσπιλέα η γερμανική) το οποίο σπάνια εντοπίζεται στην Κύπρο. Οι καρποί του δέντρου αυτού ονομάζονται πολεμίδκια ή πομελίδκια.
Οι Τουρκοκύπριοι κάτοικοι των Κάτω Πολεμιδιών είχαν υιοθετήσει το 1958 την τούρκικη ονομασία Aşağı Binatlı. Aşağı σημαίνει κάτω και Binatlı σημαίνει χιλιάδες ιππείς. Με την ονομασία Binatli υπάρχει και ένα μέρος στην Τουρκία.

Ιστορία

Η περιοχή των Κάτω Πολεμιδιών κατοικείται από τα προϊστορικά χρόνια. Αρχαιολογικές ανασκαφές έφεραν στο φως νεκρόπολη της Ύστερης Εποχής του Χαλκού, όπως και αρχαιολογικά κατάλοιπα προϊστορικών χρόνων στις τοποθεσίες με την ονομασία Σκάμματα και Ουφκιά.
Στις μεσαιωνικές πηγές το χωριό αναφέρεται ως Πολεμίδια, χωρίς να γίνεται διαχωρισμός σε Κάτω και Πάνω Πολεμίδια.
Το 1986 τα Κάτω Πολεμίδια ανακηρύχθηκαν σε δήμο.

Αθλητικά σωματεία

Αθλητικά σωματεία της περιοχής είναι η Δόξα Πολεμιδιών και ο Ερμής Πολεμιδιών.

Διάφορα

Στα Κάτω Πολεμίδια βρίσκεται το Γενικό Νοσοκομείο Λεμεσού, το δημόσιο νοσηλευτήριο της Λεμεσού.
Δημήτρης Πόποβιτς

ΠΑΟΚ και δανεισμοί

Ο Πόποβιτς ξεκίνησε τη σταδιοδρομία του στις Σέρρες με τον Πανσερραϊκό, πριν υπογράψει το 2009 με τον ΠΑΟΚ. Έκανε το ντεμπούτο του για το σύλλογο στις 21 Ιανουαρίου 2012, εναντίον του Πανιώνιου. Αγωνίστηκε σε τρεις αγώνες για τον ΠΑΟΚ, πριν πάει δανεικός στον Πλατανιά, το Δεκέμβριο του 2013.  Με τον Πλατανιά αγωνίστηκε σε εννέα αγώνες και επέστρεψε στον ΠΑΟΚ τον Δεκέμβριο του 2013, ο οποίος τον έστειλε δανεικό στον Απόλλωνα Καλαμαριάς. Στις 20 Αυγούστου 2015, υπέγραψε μονοετές συμβόλαιο δανεισμού με τον Πανσερραϊκό, αλλά δεν τελείωσε τη χρονιά με το σύλλογο, καθώς υπέγραψε ως δανεικός με την κυπριακή Καρμιώτισσα, μέχρι το τέλος της σεζόν.

Βάλντοφ Μάνχαϊμ

Στις 8 Ιουλίου 2016, υπέγραψε τριετές συμβόλαιο με τη γερμανική ΣΒ Βάλντοφ Μάνχαϊμ, με τον ΠΑΟΚ να διατηρεί το 30% σε περίπτωση πώλησης του παίκτη.

ΤΟΣ Κόμπλεντς

Στις 28 Ιανουαρίου 2017, υπέγραψε στη γερμανική Κόμπλεντς με ελεύθερη μεταγραφή, μέχρι τις 30 Ιουνίου 2018.

Βικτόρια Κολωνίας

Την 1η Ιουλίου 2018, υπέγραψε μονοετές συμβόλαιο με τη γερμανική Βικτόρια Κολωνίας.

Διεθνής σταδιοδρομία

Έχει αγωνιστεί με τις Εθνικές Ελλάδας U17, U18, U19 και U20.
Φλορισιέντα, μία σύγχρονη Σταχτοπούτα

Πρώτος κύκλος

Η Φλορισιέντα είναι μια εικοσάχρονη κοπέλα, η οποία προσπαθεί να επιβιώσει κάτω από δύσκολες συνθήκες. Τυχαία, βρίσκει δουλειά στην οικία της οικογένειας Fritzenwalden, που κατάγεται από την Γερμανία. Ο Φεντερίκο είναι ο μεγαλύτερος γιος της οικογένειας, που έχει αναλάβει τις εταιρίες των γονιών του οι οποίοι πέθαναν. Η Φλορισιέντα γίνεται η νταντά του σπιτιού και με τον καιρό γίνεται ακόμα πιο απαραίτητη από μία νταντά στο σπίτι. Γίνεται η πιο αγαπητή στα παιδιά ενώ ο Φεντερίκο την ερωτεύεται παράφορα και η ίδια εκείνον. Τα παιδιά μισούν την Μαλάλα, νονά του Φεντερίκο, και την Ντελφίνα, την μνηστή του που ενδιαφέρεται μόνο για την μεγάλη περιουσία του. Στο τέλος του πρώτου κύκλου ο Φεντερίκο σκοτώνεται σε τροχαίο, προσπαθώντας να σώσει την ζωή του Μάξιμο .Στον παράδεισο, ο Φεντερίκο επιμένει ότι πρέπει να υπάρχει κάποιος τρόπος να γυρίσει πίσω στη Γη και ο Θεός του εξηγεί πως ο μόνος τρόπος για να γίνει αυτό είναι να μεταφερθεί η ψυχή του σε άλλο σώμα.Ο Θεός λέει στον Φεντερίκο πως όταν κατέβει στη Γη θα έχει χάσει τελείως τη μνήμη του. Εκείνος διαμαρτύρεται πως έτσι δεν θα μπορέσει να βοηθήσει τη Φλορ και τα παιδιά. Τελικά ο Θεός του ανακοινώνει πως θα μπορεί να έχει τη μνήμη του για κάποιες ώρες όταν φτάσει στη Γη, έτσι ώστε να εκπληρώσει την αποστολή του, αλλά μετά θα την χάσει για πάντα. Η ψυχή του Φεντερίκο κατεβαίνει στη Γη και μπαίνει στο σώμα του Κόμη Μάξιμο. ο Φεντερίκο φτιάχνει ένα βίντεο και αφήνει την κασέτα στο κρεβάτι της Φλορ. Αργότερα με τον δικό του γραφικό χαρακτήρα γράφει ένα γράμμα, στο οποίο λέει πως επιθυμεί την κηδεμονία των παιδιών να την πάρει ο Μάξιμο.απομένει λίγος χρόνος για να δει τη Φλορ. Όταν καταφέρνει και τη βρίσκει, εκείνη τον ρωτάει ποιος είναι αλλά εκείνος δεν απαντάει…

Δεύτερος κύκλος

Ο Φεντερικο μεταφέρθηκε τη ψηχή του στο   Μάξιμο έχει κεντρινό ρόλο στην επόμενη τηλεοπτική χρονιά, αφού ο Φεντερίκο τον διόρισε κηδεμονα της οικογενειας.
Ο Μάξιμο είναι ο κόμης του Κρικοράκαν και ερωτεύεται την Φλορισιέντα. Είναι η πρώτη φορά στη ζωή του που ερωτεύεται. Και η ίδια νιώθει κάτι πολύ έντονο γι' αυτόν αλλά φοβάται να το παραδεχτεί. Η Ντελφίνα εχει και πάλι σκοπό να τον κάνει δικό της και να του πάρει ολόκληρη την περιουσία ενώ θέλει και να φορέσει το στέμμα του Κρικοράκαν, αφού ο Μάξιμος ενδέχεται να γίνει βασιλιάς μόνο αν παντρευτεί. 
Το τέλος της σειράς είναι ευχάριστο: η  Φλορ  θα παντρευτεί τον Μάξιμο σε ένα στάδιο, σε μία ονειρεμένη τελετή, και θα αποκτήσουν τρίδυμα παιδιά ενώ, η Μαλάλα, η Ντελφίνα, ο Λορένσο (κρυφός σύζυγος της Ντελφίνας) και ο Μπονίγια (σύζυγος της Μαλάλας) θα πάνε στη φυλακή
Μικρές Περιπλανήσεις

Οι Μικρές Περιπλανήσεις είναι ελληνικό μουσικό συγκρότημα. Παίζει κυρίως λαϊκή και έντεχνη μουσική. Δημιουργήθηκε το 1985 στην Κω από τον Νίκο Αρμπιλιά, τον Χρήστο Γαμβρέλλη, την Σταυρούλα Παπαηλία, τον Λεωνίδα Κουλίτση, την Ελένη Κολετζάκη και τον Μάνθο Αρμπελιά.
Το συγκρότημα έχει κάνει ζωντανές εμφανίσεις σε γνωστές αθηναϊκές μουσικές σκηνές, όπως οι «Γραμμές», «Σφεντόνα», «Μετρό», «Αίγλη», κ.α. Έχουν επίσης εμφανιστεί στο Θέατρο Βράχων Μελίνα Μερκούρη, με αφορμή σχετικό αφιέρωμα της ΕΤ1, και δύο φορές σε εκδηλώσεις στο Πεδίο Άρεως στην Διεθνή Έκθεση Βιβλίου.

Άλμπουμ

Το συγκρότημα έχει κυκλοφορήσει μέχρι το 2006 συνολικά 5 άλμπουμ.: Μικρές Περιπλανήσεις, Άγονη Γραμμή, Ημέρες Απραξίας, Κλέφτες του Χρόνου και ...Με Οδηγό μου ένα Παιδί. Σε όλα παραγωγός είναι ο Νίκος Παπάζογλου και εκδότης η δισκογραφική εταιρεία Λύρα. Έχουν συνεργαστεί σε συναυλίες και δισκογραφία, με τον τραγουδοποιό Θανάση Γκαϊφύλλια
Κοτζάελι (επαρχία)

Γεγονότα

Στην επαρχία του Κοτζάελι και συγκεκριμένα στη Νικομήδεια ήταν το επίκεντρο του καταστροφικού σεισμού της Τουρκίας το 1999 που στοίχισε την ζωή σε περισσότερους από 15.000 άνθρώπους
Θευδεβέρτος Α΄

Βιογραφία

Ήταν γιος του Θευδερίχου Α΄ βασιλιά της Αυστρασίας και της Σουαβεγκόθας, κόρης τού Σιγισμούνδου ηγεμόνα των Βουργουνδών. 
Οι πληροφορίες για τη ζωή του προέρχονται από την Ιστορία των Φράγκων τού Γρηγορίου της Τουρ, που γράφτηκε το β΄ ήμισυ τού 6ου αι. Επίσης έχουμε τις Αυστρασιανές επιστολές, αλληλογραφία που συντάχθηκε στην Αυλή της Αυστρασίας. Ακόμη τα ποιήματα τού Βενάντιου Φορτουνάτου, έναν κατάλογο από έργο τού Προκοπίου και έναν μικρό αριθμό άλλων πηγών.
Ήδη από τη βασιλεία τού πατέρα του επέδειξε ότι ήταν ικανός πολεμιστής. Το 516 νίκησε τον Χυγκελάκ ηγεμόνα των Δανών, που είχε λεηλατήσει τη βόρεια Γαλατία. Έπειτα από μία σειρά εκστρατειών στη Σεπτιμανία εναντίον των Βησιγότθων, η φήμη του αυξήθηκε.
Όταν απεβίωσε ο πατέρας του, ο Θευδεβέρτος Α΄ έπρεπε να αντισταθεί έναντι των θείων του Χιλδεβέρτου Α΄ τού Παρισιού και Κλοθαρίου Α΄ του Σουασσόν για την κληρονομία. Τελικά η στρατιωτική ανδρεία του έπεισε τον Χιλδεβέρτο Α΄ να εγκαταλείψει τη διαμάχη και να τον κάνει κληρονόμο του. Μαζί εκστράτευσαν εναντίον τού Κλοθαρίου Α΄, αλλά όταν οι στρατοί τους χτυπήθηκαν από καταιγίδα, ζήτησαν ειρήνη. 
Έπειτα από την ειρήνευση μεταξύ των Φράγκων, ο Θευδεβέρτος Α΄ ενεπλάκη στον Γοτθικό Πόλεμο (535-554), που ο Ιουστινιανός Α΄ έκανε για την υποταγή των Οστρογότθων της Ιταλίας. Ο Αυτοκράτορας των Ρωμαίων είδε στον Θευδεβέρτο Α΄ τον ιδανικό σύμμαχο, καθώς η Αυστρασία γειτόνευε με τους Οστρογότθους της βόρειας Ιταλίας. Αν και ο Ιουστινιανός Α΄ πλήρωσε τον Θευδεβέρτο Α΄, αυτός αποδείχθηκε άπιστος σύμμαχος: είδε τη σύγκρουση στην Ιταλία ως ευκαιρία λεηλασίας και διεκδίκησης της βόρειας Ιταλίας. Τελικά οι Ρωμαίοι έπρεπε να πολεμήσουν τους Οστρογότθους όσο και τους Φράγκους.
Τουρκικό Πρωτάθλημα Κλειστού Στίβου

Ιστορία

Το πρωτάθλημα διοργανώθηκε για πρώτη φορά το 2012 στην Κωνσταντινούπολη, ύστερα από την κατασκευή του Ατακόι Αθλέτικς Αρίνα που φιλοξένησε το Παγκόσμιο Πρωτάθλημα Κλειστού Στίβου.
VOR

Η λέξη V.O.R. ή VOR είναι ένα σύνθετο ακρωνύμιο των λέξεων Very high frequency (VHF) Omnidirectional Range. Στην ελληνική γλώσσα ο όρος μεταφράζεται ως Πανκατευθυντικός (προς κάθε κατεύθυνση) Αεροναυτιλιακός Ραδιοφάρος πολύ υψηλής συχνότητας.
Είναι ένα ραδιοναυτιλιακό βοήθημα (Ραδιοφάρος) το οποίο δίνει τη δυνατότητα στα αεροσκάφη να ακολουθούν την πορεία τους από το αεροδρόμιο αναχώρησης, στο αεροδρόμιο προορισμού.
Παρόλο που η λειτουργία τους είναι ακριβώς ίδια, διακρίνονται σε VOR διαδρομής (en-route) και σε τερματικά (terminal) VOR. Η διαφορά τους βρίσκεται στην ισχύ που εκπέμπουν. Τα τερματικά VOR έχουν ισχύ συνήθως 40-60 Watt ενώ τα διαδρομής 150-200 Watt. Το «διαδρομής» εννοεί ότι χρησιμοποιούνται κατά τη διαδρομή του αεροσκάφους από το αεροδρόμιο αναχώρησης στο αεροδρόμιο προορισμού, ενώ τα τερματικά χρησιμοποιούνται κατά την προσέγγιση και διαδικασία προσγείωσης (όπου τερματίζεται η πτήση) στο αεροδρόμιο προορισμού.
Υπάρχει ένας σταθμός εδάφους, ο οποίος είναι συνήθως εγκατεστημένος σε χώρο εντός αεροδρομίων (τερματικό) ή εκτός σε διάφορα επιλεγμένα σημεία (συνήθως υψώματα, λόφους, βουνά) [VOR διαδρομής] ο οποίος εκπέμπει όπως ένας ραδιοφωνικός σταθμός κάποιες πληροφορίες σε ηλεκτρομαγνητική μορφή.
Φωτεινή Δεκάζου Στεφανοπούλου

Βιογραφικά στοιχεία

Γεννήθηκε στην Αθήνα. Σπούδασε νομικά στο Πανεπιστήμιο Αθηνών, ιστορία των θεσμών στο Paris II και ιστορία των Δικαίων της Αρχαιότητας και Παπυρολογία στην École Pratique des Hautes Études. Το 1993 εξελέγη βουλευτής Ηλείας με την Πολιτική Άνοιξη. Σήμερα είναι Αναπληρώτρια Καθηγήτρια στο Τμήμα Ψυχολογίας του Παντείου Πανεπιστημίου.
Ήταν παντρεμένη με τον Στέφανο Β. Στεφανόπουλο, καθηγητή και βουλευτή.
Εκλογές στην Ισλανδία

Στην Ισλανδία διεξάγονται εκλογές για το κοινοβούλιο (Αλθίνγκι), που έχει 63 μέλη και ιδρύθηκε στα μέσα του 19ου αιώνα σαν συμβουλευτικό σώμα υπό τον Δανό βασιλιά. Θεωρείται δε επανίδρυση της ομώνυμης σύναξης που είχε ιδρυθεί το 930 και έπαψε τις λειτουργίες της το 1799.
Αρχηγός της χώρας θεωρείται ο Πρόεδρος της Δημοκρατίας, ο οποίος έχει περισσότερο εθιμοτυπικό ρόλο, όπως και στην Ελλάδα. Η εκτελεστική εξουσία ανήκει στην κυβέρνηση και στον πρωθυπουργό της χώρας. Η κυβέρνηση διορίζεται από τον πρόεδρο της δημοκρατίας και έχει σύνθεση που καθορίζεται από το κόμμα που κατέχει την πλειοψηφία των βουλευτών ή, σε περίπτωση που δεν υπάρχει απόλυτη πλειοψηφία, από συνασπισμό κομμάτων.  Στην πράξη, σχεδόν πάντα οι κυβερνήσεις της Ισλανδίας ήταν κυβερνήσεις συνασπισμού. Το κοινοβούλιο, ο πρόεδρος, η κυβέρνηση, καθώς και τα δημοτικά συμβούλια, εκλέγονται κάθε 4 χρόνια.

2012

Προεδρικές εκλογές διεξήχθησαν στις 30 Ιουνίου 2012. Το αποτέλεσμα ήταν νικητήριο για τον κάτοχο της προεδρίας, Όλαφουρ Ράγκναρ Γκρίμσον, ο οποίος επικράτησε της αντιπάλου του, Θόρα Αρνοσδότιρ με περίπου 20% των ψήφων, εξασφαλίζοντας άλλη μία θητεία ως Πρόεδρος της Ισλανδίας.

Εκλογές για Συντακτική Συνέλευση 2010

Στις 27 Νοεμβρίου 2010 διεξήχθησαν εκλογές για Συντακτική Συνέλευση. Η τελευταία, για πρώτη φορά στην ιστορία της χώρας θα αναθεωρήσει ευρέα μέρη του Συντάγματος, όπως τις αρμοδιότητες του Προέδρου, περιβαλλοντικά ζητήματα και την συμμετοχή των πολιτών στην δημοκρατική διαδικασία. Η συμμετοχή στις εκλογές ήταν μόλις 36%. Εξελέγησαν 25 συνολικά μέλη, εκ των οποίων 15 άνδρες και 10 γυναίκες.

2010

Σε δημοψήφισμα που διενεργήθηκε στις 6 Μαρτίου 2010, οι πολίτες καταψήφισαν με 93,2% έναντι 1,8% "ναι" την πρόταση για την πληρωμή από το Ρέικιαβικ 3,9 δισεκατομμυρίων ευρώ, τα οποία καταβλήθηκαν από το Ηνωμένο Βασίλειο και την Ολλανδία για αποζημιώσεις πολιτών τους που ζημιώθηκαν από την πτώχευση της διαδικτυακής ισλανδικής τράπεζας Icesave τον Οκτώβριο του 2008. Η συμμετοχή ήταν 62,7%.

2011

Σε ένα δεύτερο δημοψήφισμα, που διεξήχθη στις 9 Απριλίου 2011, οι ψηφοφόροι καταψήφισαν για 2η φορά μέσα σε 1 χρόνο την πρόταση για αποζημίωση στην Βρετανία και στην Ολλανδία αναφορικά με την κατάρρευση της τράπεζας Icesave. Ειδικότερα, το 59,77% των ψηφοφόρων καταψήφισαν την πρόταση έναντι 40,22% που την υποστήριξαν. Η συμμετοχή ήταν της τάξης του 75,34%.
Ηλίας Χατζηθεοδωρίδης

Άρσεναλ

Ως ποδοσφαιριστής, ο Χατζηθεοδωρίδης ξεκίνησε την καριέρα του στην Ελλάδα, με τη φανέλα του Μας Καλλιθεακού και κάνοντας περιστασιακές προπονήσεις, με το ελληνικό παράρτημα των ακαδημιών της Άρσεναλ. Αφού τους εντυπωσίασε σε δοκιμαστικά, πήγε με υποτροφία δύο χρόνων στην βασική ακαδημία της Άρσεναλ, στην Αγγλία και στην Premier League, στις 6 Ιουνίου 2014. Πραγματοποίησε 44 εμφανίσεις, με ένα γκολ για την Κ18 για δύο σεζόν, πριν μείνει ελεύθερος τον Ιούνιο του 2016.

Μπρέντφορντ

Ο Χατζηθεοδωρίδης εντάχθηκε στην Β' ομάδα της Μπρέντφορντ, της Φούτμπολ Λιγκ Τσάμπιονσιπ, ως δοκιμή κατά τη διάρκεια της προετοιμασίας για τη σεζόν 2016-17 και εντυπωσίασε αρκετά, ώστε να υπογράψει μονοετές επαγγελματικό συμβόλαιο στις 6 Αυγούστου 2016. Οι τραυματισμοί των αριστερών μπακ της Μπρέντφορντ, βοήθησαν τον Χατζηθεοδωρίδη να λάβει την παρθενική πρώτη κλήση σε αποστολή για αγώνα πρωταθλήματος εναντίον της Γούλβερχαμπτον Γουόντερερς, στις 24 Σεπτεμβρίου του 2016, αλλά παρέμεινε στον πάγκο καθ' όλη τη διάρκεια του αγώνα (ήττα 3-1). Αργότερα υπέγραψε νέο διετές συμβόλαιο, τον Μάρτιο του 2017.
Η αποχώρηση του αναπληρωματικού αριστερού μπακ Τομ Φίιλντ, ως δανεικού για το πρώτο μισό της σεζόν 2017-18, επέτρεψε στον Χατζηθεοδωρίδη, να κάνει το ντεμπούτο του (ως βασικό) στην νίκη με 3-1 στην παράταση με τη Γουίμπλεντον, για το Λιγκ Καπ Αγγλίας στις 8 Αυγούστου 2017. Αγωνίστηκε μέχρι το 97ο λεπτό, όταν τον αντικατέστησε ο Χένρικ Ντάλσγκαρντ. Αγωνίστηκε, ως βασικός και στη νίκη με 4-1, επί της Κουίνς Παρκ Ρέιντζερς στο επόμενο γύρο και στις 7 Σεπτεμβρίου, ο προπονητής Ντίν Σμίθ, ανέφερε ότι ο Χατζηθεοδωρίδης θα αρχίσει προπονήσεις με την πρώτη ομάδα σε τακτική βάση. Ο τραυματισμός του Ρίκο Χένρι στα τέλη Σεπτεμβρίου, τον άφησε εκτός για όλη τη σεζόν. Έτσι ο Χατζηθεοδωρίδης καθιερώθηκε στην τριάδα των αριστερών μπακ, μαζί με τους Τζός Κλάρκ και Γιόαν Μπάρμπετ, πριν από την αποχώρηση του, ως δανεικός, για το υπόλοιπο της σεζόν 2017-18, στις 19 Ιανουαρίου 2018. Παρά το γεγονός ότι είχε συμβόλαιο για μία ακόμη σεζόν, έμεινε ελεύθερος, τον Ιούλιο του 2018.

Δανεικός στην Τσέλτεναμ Τάουν

Στις 19 Ιανουαρίου 2018, ο Χατζηθεοδωρίδης εντάχθηκε στην Τσέλτεχαμ Τάουν, στη Φούτμπολ Λιγκ Του, ως δανεικός για το υπόλοιπο της σεζόν 18. Χρησιμοποιήθηκς ως βασικός στα υπόλοιπα 18 παιχνίδια της σεζόν.

Παναθηναϊκός

Στις 25 Ιουλίου 2018, ο Χατζηθεοδωρίδης επέστρεψε στην Ελλάδα για λογαριασμό του Παναθηναϊκού, της Σούπερ Λιγκ, ως ελεύθερος.
Ανθυπολοχαγός

Διακριτικό

Το διακριτικό του Ανθυπολοχαγού είναι ένα ασημένιο αστέρι σε κάθε επωμίδα της Στολής υπ' αριθμ. 1, 2, 3, 3α, 4, 5, 6, 7, 8, 8β, 8γ, ή ένα αστέρι στο αριστερό πέτο της στολής υπ' αριθμ. 9 και οπλόσημο στο δεξί.
Μίσιντσι (Ντέρβεντα)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Ίαιρα

Στην ελληνική μυθολογία η `Ιαιρα ήταν Νύμφη, μία από τις Νεράιδες ή Δρυάδες του όρους `Ιδη της Φρυγίας. Ερωτεύθηκε τον Αλκάνορα και μαζί απέκτησαν δίδυμα: τον Πάνδαρο και τον Βιτία. Οι δύο αυτοί αδελφοί συγκαταλέγονταν ανάμεσα στους συντρόφους του Αινεία, τους Αινειάδες.